Ærið verkefni bíður karlaliðs Vals í annarri umferð Evrópudeildarinnar í handbolta. Liðið dróst í morgun gegn landsliðsmanninum Bjarka Má Elíssyni og þýsku bikarmeisturunum í Lemgo.
Dregið var í þriðju umferð Evrópudeildar karla í handbolta í morgun. Íslandsmeistarar Vals voru í pottinum.
Valur sem sló króatíska liðið Porec út í fyrstu umferð mótsins var í neðri styrkleikaflokki og átti því von á sterkum andstæðingi. Upp úr pottinum kom þýska stórliðið Lemgo þar sem landsliðsmaðurinn Bjarki Már Elísson spilar. Lemgo varð þýskur bikarmeistari á síðasta tímabili og Bjarki Már þriðji markahæsti leikmaður þýsku deildarinnar. Liðin mætast á Hlíðarenda 21. september og ytra viku síðar. Tólf lið komast áfram í þriðju umferð sem verður spiluð í riðlum.
16-liða úrslitum bikarkeppni kvenna í körfubolta lauk í gærkvöldi. Fjölniskonur höfðu betur gegn Blikum og fara beint í undanúrslit því liðum fækkaði í bikarkeppninni kvennamegin og því sjö lið í átta liða úrslitum. Njarðvík, ÍR og Stjarnan komust líka áfram og þrjú lið voru þegar komin áfram; Haukar, Valur og Keflavík. Átta liða úrslitin verða spiluð á laugardag. Þá mætast Stjarnan og Valur, Keflavík og Haukar og ÍR og Njarðvík. Í karlaflokki verður spilað í sextán liða úrslitum í kvöld. Við sýnum beint frá viðureign Stjörnunnar og KR klukkan hálf átta á RÚV 2.
Uppselt er á leik Íslands og Þýskalands í undankeppni HM karla í fótbolta sem spilaður verður á Laugardalsvelli annað kvöld. 3600 áhorfendur eru nú leyfðir en 2400 miðar voru í boði á síðustu tvo leiki gegn Rúmeníu og Norður-Makedóníu. Framkvæmdin þótti heppnast vel og því ákveðið að bæta við fjórum hólfum í austurstúku og tveimur í vesturstúku. Þjóðverjar eru á toppi J-riðils núna þegar undankeppnin er hálfnuð með 12 stig eftir fimm leiki. Íslenska liðið er hins vegar í fimmta sæti af sex með fjögur stig. Leikur Íslands og Þýskalands hefst klukkan korter í sjö á morgun og verður sýndur í beinni útsendingu á RÚV. Blaðamannafundur íslenska liðsins fyrir leikinn hefst núna klukkan kortér í eitt og hægt er að fylgjast með honum á ruv.is.
Ærið verkefni bíður karlaliðs Vals í annarri umferð Evrópudeildarinnar í handbolta. Liðið dróst í morgun gegn landsliðsmanninum Bjarka Má Elíssyni og þýsku bikarmeisturunum í Lemgo. 